|  |  |
| --- | --- |
|  | Бұйрыққа 2-қосымша |

**Валюталық түсімнің түсуі туралы қорытындыны ұсыну қағидалары мен мерзімдері**

**1-тарау. Жалпы ережелер**

1. Осы Валюталық түсімнің түсуі туралы қорытындыны ұсыну қағидалары мен мерзімдері (бұдан әрі – Қағидалар) Қазақстан Республикасы Салық кодексінің 53-бабының 3-тармағына және 55-бабы 2-тармағының   
25) тармақшасына сәйкес әзірленді және Қазақстан Республикасы Ұлттық Банкінің аумақтық филиалдарының, екінші деңгейдегі банктердің, «Қазақстан Даму Банкі» және «Қазпочта» Акционерлік қоғамының мемлекеттік кірістер органдарына валюталық түсімнің түсуі туралы қорытындыны ұсыну тәртібін айқындайды.

**2-тарау. Валюталық түсімнің түсуі туралы қорытындыны ұсыну тәртібі мен мерзімдері**

2. Мемлекеттік кірістер органдары салықтық тексеру басталғаннан кейін 5 (бес) жұмыс күні ішінде осы бұйрыққа 1-қосымшаға сәйкес нысан бойынша Валюталық түсімнің түсуі туралы қорытындыны (бұдан әрі – Қорытынды) жасау күнгі жағдай бойынша Қазақстан Республикасы Ұлттық Банкінің аумақтық филиалдарына, екінші деңгейдегі банктерге, «Қазақстан Даму Банкі» және «Қазпочта» Акционерлік қоғамына:

1) есептік нөмір берілген валюталық шарттарға қатысты экспорт бойынша валюталық шарттың есептік тіркеу орны бойынша;

2) Қазақстан Республикасында қызметін филиалдар мен өкілдіктер арқылы жүзеге асыратын бейрезиденттерге қатысты филиалдың немесе өкілдіктің банктік шотын ашу орны бойынша Қорытынды ұсыну туралы сұрау салулар жолдайды.

3. Мемлекеттік кірістер органдары сұрау салуды жолдаған кезде:

салық төлеушінің атауы;

жеке сәйкестендіру нөмірі/бизнес сәйкестендіру нөмірі;

экспорт бойынша валюталық шарттың нөмірі және күні;

сұрау салынатын кезең;

нұсқаманың тіркеу нөмірі мен күні;

экспорт бойынша валюталық шарттың есептік нөмірі және оның берілген күні көрсетіледі.

4. Қазақстан Республикасы Ұлттық Банкінің аумақтық филиалдары, екінші деңгейдегі банктер, «Қазақстан Даму Банкі» және «Қазпочта» Акционерлік қоғамы мемлекеттік кірістер органдарына сұрау салуды алған күннен бастап 10 (он) жұмыс күні ішінде Қорытынды ұсынады.

Қорытынды басшының не басшының Қорытындыға қол қоюға уәкілеттік берген адамының электрондық цифрлық қолтаңбасы арқылы куәландырылады.